[pic] | ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ |

Βρυξέλλες, 12.10.2007

COM(2007) 597 τελικό

ΑΝΑΚΟΙΝΩΣΗ ΤΗΣ ΕΠΙΤΡΟΠΗΣ ΠΡΟΣ ΤΟ ΣΥΜΒΟΥΛΙΟ

σχετικά με την συμμετοχή της Ευρωπαϊκής Κοινότητας στην πέμπτη Υπουργική Διάσκεψη για την προστασία των δασών στην Ευρώπη (Βαρσοβία, 5 – 7 Νοεμβρίου 2007)

ΑΝΑΚΟΙΝΩΣΗ ΤΗΣ ΕΠΙΤΡΟΠΗΣ ΠΡΟΣ ΤΟ ΣΥΜΒΟΥΛΙΟ

σχετικά με την συμμετοχή της Ευρωπαϊκής Κοινότητας στην πέμπτη Υπουργική Διάσκεψη για την προστασία των δασών στην Ευρώπη (Βαρσοβία, 5 – 7 Νοεμβρίου 2007)

Η επόμενη Υπουργική Διάσκεψη για την προστασία των δασών στην Ευρώπη θα διεξαχθεί στη Βαρσοβία στις 5, 6 και 7 Νοεμβρίου 2007. Πάνω από 40 ευρωπαϊκά κράτη, μεταξύ των οποίων το σύνολο των κρατών μελών της ΕΕ, θα συμμετάσχουν στη διάσκεψη η οποία διοργανώνεται από κοινού από την Πολωνία και τη Νορβηγία.

Από το 1990 πραγματοποιήθηκαν τέσσερις Υπουργικές Διασκέψεις για την προστασία των δασών στην Ευρώπη. Η πρώτη Υπουργική Διάσκεψη για την προστασία των δασών στην Ευρώπη διεξήχθη τον Δεκέμβριο του 1990 στο Στρασβούργο και αφορούσε κυρίως την παρακολούθηση και την προστασία των δασών καθώς και την έρευνα στον δασικό τομέα.

Η δεύτερη Υπουργική Διάσκεψη η οποία διεξήχθη τον Ιούνιο του 1993 στο Ελσίνκι, αφορούσε κυρίως την αειφόρο διαχείριση των δασών, τη διαφύλαξη της βιοποικιλότητας των δασών, τη σχέση δάσους-κλίματος και τα δάση των χωρών της Κεντρικής και Ανατολικής Ευρώπης. Η τρίτη Υπουργική Διάσκεψη για την προστασία των δασών που διεξήχθη τον Ιούνιο του 1998 στη Λισαβόνα αφορούσε κυρίως τις κοινωνικοοικονομικές πτυχές του ευρωπαϊκού δασικού τομέα, τα κριτήρια και τους δείκτες για την αειφόρο διαχείριση των δασών και τη διαφύλαξη της βιοποικιλότητας των δασών και της ποικιλομορφίας των τοπίων.

Τέλος, η τέταρτη Υπουργική Διάσκεψη για την προστασία των δασών στην Ευρώπη που διεξήχθη τον Απρίλιο του 2003 στη Βιέννη αφορούσε κυρίως την ολοκληρωμένη αειφόρο διαχείριση των δασών στο ευρύτερο πλαίσιο της αειφόρου ανάπτυξης.

Για τις τέσσερις αυτές Υπουργικές Διασκέψεις, η Επιτροπή είχε εξουσιοδοτηθεί από το Συμβούλιο να συμμετάσχει εξ ονόματος της Ευρωπαϊκής Κοινότητας και να υπογράψει τις τελικές πράξεις μαζί με τα κράτη μέλη.

Όπως και με τις τρεις προηγούμενες Διασκέψεις, η πέμπτη Υπουργική Διάσκεψη για την προστασία των δασών στην Ευρώπη θα αποτελέσει, όσον αφορά τα ευρωπαϊκά δάση, ένα βήμα ακόμη προς την υλοποίηση μίας σειράς υποχρεώσεων που έχουν αναληφθεί στο πλαίσιο της Διάσκεψης των Ηνωμένων Εθνών για το περιβάλλον και την ανάπτυξη, η οποία διεξήχθη στο Rio de Janeiro τον Ιούνιο 1992, και ιδίως της Σύμβασης για την βιοποικιλότητα, της Σύμβασης για την καταπολέμηση της απερήμωσης και της Σύμβασης-πλαισίου για την αλλαγή του κλίματος, καθώς και των υποχρεώσεων που έχουν αναληφθεί πολύ πιο πρόσφατα στο πλαίσιο της Παγκόσμιας Διάσκεψης για την αειφόρο ανάπτυξη που διοργανώθηκε στο Γιοχάνεσμπουργκ το 2002.

Στη Διάσκεψη της Βαρσοβίας θα εξετασθούν τα ακόλουθα θέματα:

- δάση, ξυλεία και ενέργεια,

- δάση και ύδατα.

Προβλέπεται να υποβληθεί στους υπουργούς γενική δήλωση και δύο ψηφίσματα τα οποία θα αφορούν αντιστοίχως τα προαναφερθέντα θέματα. Παρόλο που η προτεινόμενη δήλωση και τα ψηφίσματα δεν θα έχουν το καθεστώς σύμβασης, τα αναλυτικά αυτά κείμενα ενδέχεται να έχουν αντίκτυπο στα μέτρα που πρόκειται να ληφθούν από τους συμμετέχοντες στη Διάσκεψη.

Επιπλέον, προβλέπεται να υποβληθούν στους υπουργούς δύο δηλώσεις, που θα εγκριθούν κατόπιν συμφωνίας, σχετικά με την οργάνωση της Πανευρωπαϊκής Εβδομάδας των δασών το 2008 και σχετικά με το θέμα των πυρκαγιών στα δάση.

Οι σχετικές υπηρεσίες της Επιτροπής συμμετείχαν ενεργά στην προπαρασκευαστική φάση της εν λόγω Διάσκεψης για την επεξεργασία των μη δεσμευτικών από νομική άποψη ψηφισμάτων και των δηλώσεων.

Η συμμετοχή της Κοινότητας στην εν λόγω Διάσκεψη είναι όχι μόνο επιθυμητή αλλά και απαραίτητη για τους ακόλουθους λόγους:

- η Διάσκεψη αφορά την υλοποίηση σε ευρωπαϊκό επίπεδο των δεσμεύσεων που έχουν αναληφθεί, σε διεθνές επίπεδο, όχι μόνο από τα κράτη μέλη αλλά και από την Ευρωπαϊκή Κοινότητα·

- δεδομένου ότι έχει υπογράψει τα ψηφίσματα του Στρασβούργου, του Ελσίνκι, της Λισαβόνας και της Βιέννης, η Ευρωπαϊκή Κοινότητα συνδέεται άμεσα με την παρακολούθηση και την υλοποίηση των εν λόγω ψηφισμάτων·

- με τα ψηφίσματα του Στρασβούργου, του Ελσίνκι, της Λισαβόνας και της Βιέννης στα οποία προστίθενται τα ψηφίσματα που προβλέπεται ότι θα εκδοθούν στην Βαρσοβία, οι ευρωπαϊκές χώρες θα έχουν καθορίσει οι ίδιες λεπτομερείς κατευθύνσεις όσον αφορά την πολιτική στον δασικό τομέα οι οποίες περιλαμβάνουν ευρείς στόχους και ενισχύουν τον συντονισμό και τη συνεργασία στον τομέα αυτό. Η προσέγγιση αυτή είναι σύμφωνη με το ψήφισμα του Συμβουλίου της 15ης Δεκεμβρίου 1998 σχετικά με μία δασική στρατηγική για την Ευρωπαϊκή Ένωση[1]. Το εν λόγω ψήφισμα καθορίζει ως θεμελιώδες στοιχείο της δασικής στρατηγικής της ΕΕ την ανάγκη βελτίωσης του συντονισμού και της συνεργασίας μεταξύ της Επιτροπής και των κρατών μελών και μεταξύ των ιδίων των κρατών μελών, στο σύνολο των πολιτικών που αφορούν τον δασικό τομέα·

- τα θέματα της Διάσκεψης συνδέονται με τομείς που διέπονται εν μέρει από δασικά κοινοτικά μέτρα και ιδίως εκείνα που προβλέπονται από τον κανονισμό για την αγροτική ανάπτυξη[2], το έκτο πρόγραμμα δράσης για το περιβάλλον[3], το έβδομο πρόγραμμα-πλαίσιο για τη έρευνα και την τεχνολογική ανάπτυξη[4] και το κοινοτικό σχέδιο δράσης για τα δάση[5]. Τα θέματα της Διάσκεψης συνάδουν επίσης με τις προτάσεις της Επιτροπής για την «Ενεργειακή πολιτική για την Ευρώπη» όπως αποφασίσθηκε από το Ευρωπαϊκό Συμβούλιο[6].

Ως εκ τούτου, η Επιτροπή καλεί το Συμβούλιο να αποφασίσει τα εξής:

1. Η Επιτροπή εξουσιοδοτείται να συμμετάσχει, εξ ονόματος της Ευρωπαϊκής Κοινότητας και μαζί με τα κράτη μέλη, στην πέμπτη Υπουργική Διάσκεψη για την προστασία των δασών στην Ευρώπη η οποία πρόκειται να διεξαχθεί στη Βαρσοβία στις 5, 6 και 7 Νοεμβρίου 2007.

2. Η Επιτροπή υπογράφει τις ακόλουθες πράξεις που απορρέουν από την Διάσκεψη. Η υπογραφή της Επιτροπής δεν συνεπάγεται καμία δέσμευση για από κοινού δράση σε τομείς που δεν εμπίπτουν στην αρμοδιότητα της Κοινότητας.

ΠΡΑΞΕΙΣ ΤΗΣ ΠΕΜΠΤΗΣ ΥΠΟΥΡΓΙΚΗΣ ΔΙΑΣΚΕΨΗΣ ΓΙΑ ΤΗΝ ΠΡΟΣΤΑΣΙΑ ΤΩΝ ΔΑΣΩΝ ΣΤΗΝ ΕΥΡΩΠΗ

- Δήλωση της Βαρσοβίας

- Ψήφισμα αριθ. 1 της Βαρσοβίας: δάση, ξυλεία και ενέργεια

- Ψήφισμα αριθ. 2 της Βαρσοβίας: δάση και ύδατα.

ΣΥΜΠΛΗΡΩΜΑΤΙΚΑ ΕΓΡΑΦΑ:

- Υπουργική δήλωση για την Πανευρωπαϊκή Εβδομάδα των δασών, 2008

- Υπουργική δήλωση για τις πυρκαγιές στα δάση.

[1] ΕΕ C 56 της 26.2.1999, σ. 1.

[2] Κανονισμός (Κ) αριθ. 1698/2005 του Συμβουλίου (ΕΕ L 277 της 21.10.2005, σ. 1).

[3] Απόφαση 1600/2002/ΕΚ (ΕΕ L 242 της 10.9.2002, σ. 1).

[4] Απόφαση 1982/2006/ΕΚ (ΕΕ L 412 της 30.12.2006, σ. 1).

[5] COM(2006) 302 τελικό.

[6] Ευρωπαϊκό Συμβούλιο Βρυξελλών, 8-9.3.2007.